SDFN in Narraville jubel - Local News - Erongo
Monday, January 17th, 2022 01:41:00
Ná 15 jaar begin lede van 'n groep wat hulle beywer vir die oprigting van bekostigbare behuising, hul huise op Walvisbaai bou.
Fransico Maree; Narraville SDFN; "Van ons groep het jonk met die proses begin en ons is nou pensioenarisse."
Die Narraville SDFN groepleier Fransico Maree hou 'n wakende oog by die uitgrawe van die eerste fondasies. Foto Otis Daniels
Juliana van Wyk kyk toe hoe die fondasies van haar woning uit gegrawe word. Foto Otis Daniels
Die vreugde vure brand hoog in Narraville waar lede van die Shack Dwellers Federation of Namibia (SDFN) begin het met die konstruksie van die fondasies vir hul huise.
"Ek is oorstelp!" het Juliana van Wyk gesê. "My hart borrel van blydskap. Dit is werklik 'n pragtige dag vir ons. Ná 14 jaar van loop, wag en moedhou kan ek sê alles was die moeite werd."
Sy is die eerste van 'n groep van 68 lede wat in alle erns weggespring het met die grawe van fondasies vir haar eenslaapkamerhuis op erf 3944 in Firefishstraat.
"Die SDFN gee aan ons 'n lening om die netwerk te kan voltooi wat die konstruksie van die struktuur behels. Daar is geen wasbakke, toilette of kragpunte nie, maar ten minste gaan ons 'n dak oor ons koppe hê en daarvoor is ons vir die Here dankbaar."
Van Wyk het bygevoeg hande word benodig om bystand met die bouproses te verleen.
"Van ons lede is mense wat ook moet brood gaan soek. Dit verg dus baie van ons om mense te kry wat ons kan help met die bouproses. Hulle moet betaal word en ons moet hulle iets te ete gee. Hulp van enige aard is welkom."
Elders is nog 'n paartjie besig om hulle erf af te steek. "Ons is dankbaar om tot by hierdie punt te kon kom," het Marelen Jansen gesê.
"My baba was drie maande oud toe ek by die groep aangesluit het. Sy is nou 14. Ons wil 'n drieslaapkamerhuis bou. Ons spaar elke maand en baie van ons het al items aangekoop wat ons vir ons huise stoor."
Sy het ander dakloses aangemoedig om nie moed te verloor nie.
"Wees altyd positief en moet jou nie steur aan die dinge wat mense sê nie."
Groepleier Fransico Maree het gesê dit voel vir hom of hulle by die beloofde land aangekom het.
"Ek het besef hierdie is die Here se projek. Ten spyte van die pandemie, lewe ons nog en nou kan ons ons droom bewaarheid om ons eie huis te besit."
Hy het gesê lede kwalifiseer vir 'n lening van N$52 000 vir die oprigting van 'n enkelslaapkamerhuis.
"Die klip, sand, stene en sement gaan binnekort afgelewer word, en dit sal ons in staat stel om ons fondasies te giet en te begin bou. Ons wil hê teen Desember moet hier 'n hele buurt staan wat skuiling vir 68 families bied. Ons wil die jaar op 'n ho? noot afsluit."
Maree het sy dank uitgespreek aan die SDFN en die munisipaliteit van Walvisbaai.
"Dankie vir julle harte wat oopgegaan het vir ons lede. Dit is soms moeilik om 'n huis of 'n lappie grond in Namibi? te bekom. Van ons groep het jonk met die proses begin en is nou pensioenarisse. Maar hulle het moed gehou."
Daar is egter nog 'n stuk grond waarop huise gebou word. Die area moet nog opgevul word, want die pype lê nog bo op die grond.
Die Walvisbaai-munisipaliteit het 268 erwe aan die groep in 2012 toegeken en die SDFN gehelp om die planne vir die 68 erwe in Narraville te voltooi.
Grondwerk het in 2019 begin met verskeie besighede wat grondverskuiwingstoerusting geborg het.
Die ministerie het N$1 miljoen bewillig vir die verskaffing van paaie en ander dienste in die aangewese gebied.
Die munisipaliteit het ook die groep bygestaan om 'n area te vestig vir 'n projek om bakstene te maak. 'n Draadheining en houtpale is voorsien en die gebied is gelyk gemaak vir die beoogde projek.
Een van die groep se lede en Namport het twee vraghouers geborg vir die berging van die baksteenmasjien wat vanaf die Turkse regering ontvang is en in 2017 deur die kantoor van die goewerneur aan die groep oorhandig is.